༄༅། །ལམ་ཟབ་སྦས་དོན་སྙིང་པོ་བཞུགས་སོ།། མདོ་རྒྱུད་ཀུན་གྱི་སྙིང་པོའི་བཅུད། །དད་དང་བསོད་ནམས་ལས་འཕྲོའི་མཐུས། །འདོད་དགུའི་དཔལ་ཡོན་སྩོལ་བའི་ཐབས། །ཟབ་མོ་ལམ་གྱི་སྒྲུབ་པ་བཤད། །ཅེས་བརྗོད་ནས། འདིར་གསང་བའི་ལམ་ཟབ་འཆག་མེད་ཉམས་སུ་ལེན་པའི་ཚུལ་ནི། བདག་དང་འགྲོ་བ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད། དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས
འཕགས་པའི་དགེ་འདུན་རྣམས་ལ
ཅི་མང་བཟླས་མཐར། བླ་མ་དཀོན་མཆོག་རྣམ་གསུམ་ལ། །སྙིང་ནས་སྐྱབས་སུ་མཆི་ལགས་ཀྱིས། །དེང་ནས་ཚེ་རབས་ཐམས་ཅད་དུ། །མི་འབྲལ་རྗེས་སུ་འཛིན་པར་མཛོད། །ཅེས་བརྗོད་ལ་སྐྱབས་ཡུལ་རང་ལ་བསྟིམ། མ་གྱུར་འགྲོ་བའི་དོན་སླད་དུ། །ལམ་ཟབ་སྙིང་པོ་བླང་བར་བགྱིའོ། །སེམས་བསྐྱེད་ལན་གསུམ། དྲིན་ཅན་ཕ་མ་འགྲོ་བ་ཡོངས། །བདེ་དང་ལྡན་ཞིང་སྡུག་བསྔལ་བྲལ། །ནམ་ཡང་བདེ་དང་མི་འབྲལ་བར། །ཚད་མེད་བཏང་སྙོམས་གནས་པར་ཤོག །ཅེས་ཚད་མེད་བཞི་བསྒོམ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱ་སྭ་བྷ་ཝ་ཤུདྡྷོ྅ཧཾ། སྟོང་པའི་ངང་ལས་བྷྲཱུྃ་ལས་རིན་པོ་ཆེ་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི། རྒྱན་རྟ་བབས་དང་བཅས་མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ། སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི། སྣ་ཚོགས་པདྨ་ཉི་མ་ཟླ་བ་བདུད་བཞི་བརྩེགས་པའི་གདན་གྱི་སྟེང་དུ། རང་གི་དྲིན་ཅན་རྩ་བའི་བླ་མ་ཀྱཻ་རྡོ་རྗེ་སྐུ་མདོག་སྔོན་པོ་ཞལ་བརྒྱད་ཕྱག་བཅུ་དྲུག་པ་ཡུམ་རྡོ་རྗེ་བདག་མེད་མ་དང་མཉམ་པར་སྦྱོར་བ། གང་སྐུའི་ཆ་ཤས་ཕུང་ཁམས་སྐྱེ་མཆེད་ཐམས་ཅད། དེ་བཞིན་གཤེགས་པ་རིགས་ལྔ་ཡུམ་བཞི། བྱང་ཆུབ་སེམས་དཔའ་བརྒྱད། ལྷ་མོ་དྲུག ཁྲོ་བོ་བཅུ་སྟེ་གདན་གསུམ་ཚང་བའི་ལྷའི་ངོ་བོར་བཞུགས་པ་དེའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་གསུམ་ཡང་གདན་པདྨ་དང་ཉི་མའི་གདན་ལ་བཞུགས་པ་འོད་ཟེར་དང་གཟི་བརྗིད་ཀུན་ནས་འབར་བར་གྱུར། ཐུགས་ཀའི་ཧཱུྃ་ལས་འོད་འཕྲོས་པས་རྒྱལ་བ་རྡོ་རྗེ་འཆང་ནས་བཀའ་དྲིན་མཚུངས་བྲལ་བློ་གསལ་རྒྱ་མཚོའི་བར་གྱི་བརྒྱུད་པའི་བླ་མ་རྣམས་དང་། གཞན་ཡང་ཡི་དམ་ལྷ་ཚོགས། སངས་རྒྱས་བྱང་ཆུབ་སེམས་དཔའ། མཁའ་འགྲོ་ཆོས་སྲུང་། ཚེ་ལྷ་ནོར་ལྷའི་ཚོགས་དང་བཅས་པ་ཐམས་ཅད་མདུན་གྱི་ནམ་མཁའ་ཨོཾ་བཛྲ་ས་མ་ཛ། གང་གི་དྲིན་གྱིས་བདེ་ཆེན་ཉིད་སོགས་བླ་མའི་མཚན་བསྟོད་ཅི་ཤེས་པས་བསྟོད། དྲིན་ཅན་རྩ་བའི་བླ་མ་ལ་གསོལ་བ་འདེབས་སོ། །བདག་གི་རྒྱུད་བྱིན་གྱིས་བརླབ་ཏུ་གསོལ། ཇི་ལྟར་བསམ་པའི་བསམ་པ་ཐམས་ཅད་ཡིད་བཞིན་འགྲུབ་པར་མཛད་དུ་གསོལ། ཞེས་བླ་མ་སོ་སོའི་མཚན་ནས་སྨོས་པའི་གསོལ་བ་དྲག་ཏུ་གདབ། ལྷ་དགེས་པ་རྡོ་རྗེའི་དཀྱིལ་འཁོར་དུ། །རྒྱུད་སྨིན་པར་བྱེད་པ་དྲིན་གྱི་མཆོག །དྲིན་དྲན་པའི་མོད་ལ་གསོལ་བ་འདེབས། །ཡིད་ཅི་བསམ་དངོས་གྲུབ་བསྩལ་དུ་གསོལ། །ཞེས་ཀྱང་ཡང་ཡང་བརྗོད། དེ་ནས་ཞེན་པ་སྤང་བ་ནི། ལོངས་སྤྱོད་ཕུལ་བར་བསམ་ལ། ཚེ་ཐོག་མ་མེད་ནས་ད་ལྟའི་བར། །སྟོང་འཁོར་ལོས་བསྒྱུར་དང་བྲན་ཁོལ་སོགས། །རྫས་བདག་གིར་བགྱིས་པའི་ལོངས་སྤྱོད་ཀུན། །རྒྱུད་ཚོགས་གཉིས་རྫོགས་ཕྱིར་ཁྱོད་ལ་འབུལ། །དགྲ་གཉེན་ཐམས་ཅད་ཕུལ་བར་བསམ་ལ། སེམས་ཆགས་སྡང་རྨོངས་གསུམ་སྐྱེ་བའི་རྒྱུ། །ཁོང་དགྲ་གཉེན་བར་མའི་འགྲོ་བ་ཀུན། །སྐྱབས་བླ་མའི་བྲན་དུ་ཕུལ་བ་འདིས། །སེམས་ཆགས་སྡང་བྲལ་བར་མཛད་དུ་གསོལ། །རང་ལུས་ཀྱང་བདུད་རྩིར་བྱིན་གྱིས་བརླབས་ནས་ཕུལ་བར་བསམ་ལ། སེམས་ཐོག་མེད་འཁོར་བར་འཁྱམས་པའི་རྒྱུ། །ལུས་གཅེས་པར་བཟུང་བའི་ཕུང་ཁྲོལ་རྣམས། །མགྲོན་འཁོར་འདས་ཀུན་ལ་མཆོད་པ་འབུལ། །ཐུགས་དགེས་པ་ཆེན་པོས་བཞེས་སུ་གསོལ། །ཨོཾ་ཨཱཿཧཱུྃ། རྒྱས་པར་ན། མགྲོན་རྩ་བའི་བླ་མའི་ཞལ་དུ་འབུལ་སོགས་སོ་སོ་ལ་སྦྱར། དངོས་གྲུབ་བླང་བ་ནི། འདྲེན་མཆོག་བླ་མ་དམ་པའི་དཔྲལ་བའི་ཨོཾ་དཀར་པོ་ལས་འོད་ཟེར་དཀར་པོ་འཕྲོས། བདག་གི་དཔྲལ་བར་ཐིམ། ལུས་ཀྱི་དྲི་མ་དག བུམ་པའི་དབང་ཐོབ། སྣང་སྟོང་གི་ཏིང་ངེ་འཛིན་སྐྱེས། སྐུ་རྡོ་རྗེའི་དངོས་གྲུབ་ཐོབ། མགྲིན་པའི་ཨཱཿདམར་པོ་ལས་འོད་ཟེར་དམར་པོ་འཕྲོས། མགྲིན་པར་ཐིམ། ངག་གི་དྲི་མ་དག གསང་བའི་དབང་ཐོབ། གསལ་སྟོང་གི་ཏིང་ངེ་འཛིན་སྐྱེས། གསུང་རྡོ་རྗེའི་དངོས་གྲུབ་ཐོབ། ཐུགས་ཀའི་ཧཱུྃ་སྔོན་པོ་ལས་འོད་ཟེར་སྔོན་པོ་འཕྲོས། སྙིང་ཀར་ཐིམ། ཡིད་ཀྱི་དྲི་མ་དག ཤེས་རབ་ཡེ་ཤེས་ཀྱི་དབང་ཐོབ། བདེ་སྟོང་གི་ཏིང་ངེ་འཛིན་སྐྱེས། ཐུགས་རྡོ་རྗེའི་དངོས་གྲུབ་ཐོབ། བླ་མའི་གནས་གསུམ་ཡིག་འབྲུ་གསུམ་ལས། ཡིག་འབྲུ་དཀར་དམར་མཐིང་གསུམ། བདུད་རྩི་དཀར་དམར་མཐིང་གསུམ་གྱི་རྒྱུན་འཛག་པ། འོད་ཟེར་དཀར་དམར་མཐིང་གསུམ་འཕྲོ་བ་དང་བཅས་པ་གཅིག་ཅར་སྤྲོས། བདག་གི་གནས་གསུམ་དུ་ཐིམ། ལུས་ཀྱི་ནང་ཐམས་ཅད་ཁྱབ། ཡི་གེ་བདུད་རྩི་འོད་ཟེར་དཀར་དམར་མཐིང་གསུམ་གྱིས་ལུས་ཐམས་ཅད་གང་། སྒོ་གསུམ་གྱི་དྲི་མ་དག དབང་བཞི་པ་ཐོབ། བདེ་སྟོང་ལྷན་སྐྱེས་ཀྱི་ཏིང་ངེ་འཛིན་སྐྱེས། སྐུ་གསུང་ཐུགས་རྡོ་རྗེ་དབྱེར་མེད་པ་མཆོག་གི་དངོས་གྲུབ་ཐོབ། བླ་མ་བརྒྱུད་པ་དང་བཅས་པའི་ཡེ་ཤེས་གཟིགས་པའི་བྱིན་རླབས་མ་ལུས་པར་ཞུགས་པ་ཡིན་ནོ། །ཞེས་བརྗོད། དུས་གསུམ་རྒྱལ་བའི་རྡོ་རྗེ་རྣམ་བཞིའི་དངོས། །འབྲུ་གསུམ་དྭངས་མ་རེ་རེ་ཅིག་ཅར་བ། །གནས་གསུམ་ལུས་སེམས་ཀུན་ལ་ཐིམ་པའི་མོད། །སྐུ་བཞི་མཆོག་གི་དངོས་གྲུབ་བསྩལ་དུ་གསོལ། །དེ་ཁོ་ན་ཉིད་ལ་བློ་བཞག་པ་ནི། དེ་ལྟར་དེ་དག་ཐིམ་པའི་མོད་ལ། རང་སེམས་ལྷན་ཅིག་སྐྱེས་པའི་ཡེ་ཤེས་གདོད་མ་ནས་དྲི་མས་དག་པའི་སྟེང་དུ། གློ་བུར་གྱི་དྲི་མའི་ཆ་ཤས་ཅུང་ཟད་དག དྭངས་སྙིགས་ཕྱེད་པའི་གསལ་སྟོང་ཟུང་འཇུག་ལ་མཉམ་པར་བཞག་པ་ཡུན་རིང་དུ་བྱ། གདོད་ནས་རྣམ་དག་ལྷན་སྐྱེས་ཡེ་ཤེས་ཆེ། །དམ་པའི་དྲིན་ལས་སྐད་ཅིག་ཤར་བ་དེས། །གཉིས་སྣང་འཁྲུལ་པའི་དྲི་མ་རྩད་ནས་བཅད། །གཡོ་མེད་འོད་གསལ་ངང་ལ་ལྷུག་པར་གནས། །ཆོས་ཟབ་དགུའི་སྙིང་པོ་བསྡུས་པའི་བཅུད། །ལམ་ཟབ་མོ་བླ་མའི་བྱིན་རླབས་ཀྱིས། །སྙིང་པདྨ་བཞད་པའི་གེ་སར་རྩེར། །དཔལ་ངོ་མཚར་རོ་བཅུད་སྨིན་པར་ཤོག །རིགས་ཀུན་བདག་དྲུག་པ་རྡོ་རྗེ་འཆང་། །ཡུམ་རབ་དགའ་རྡོ་རྗེ་བདག་མེད་མ། །ལམ་འཁྲུལ་མེད་པཎ་གྲུབ་བི་རཱུ་པ། །ཡིད་སོམ་ཉི་སྤངས་ནས་གསོལ་བ་འདེབས། །བོད་གངས་ཅན་འདྲེན་པ་ས་སྐྱ་པ། །སྐུ་འཇའ་ལུས་མངོན་གྱུར་བསོད་ནམས་རྩེ། །རྒྱུད་མན་ངག་ཀུན་བདག་གྲགས་པའི་ཞབས། །ཡིད་སོམ་ཉི
ནང་བླ་མའི་རྣལ་འབྱོར་ཐུགས་ལ་སྨིན། །ཕྱི་ཤེས་བྱ་ཀུན་ལ་ཐོགས་པ་མེད། །སྐྱབས་བསླུ་མེད་ས་སྐྱ་པཎྜི་ཏར། །ཡིད་སོམ་ཉི
བོད་ཁམས་གསུམ་དབང་བསྒྱུར་འཕགས་པའི་མཚན། །ཉམས་རྟོགས་པའི་མངའ་བདག་ཚོགས་སྒོམ་པ། །ཐུགས་མཁྱེན་བརྩེ་ནུས་ལྡན་ཉན་ཆེན་པ། །ཡིད་སོམ་ཉི
ཆོས་སྒྲུབ་ལ་རྩེ་གཅིག་བྲག་ཕུག་པ། །ལྷ་འཇམ་པའི་དབྱངས་དངོས་པུ་ཎྱེ་ཤྲི། །དཔལ་སྙན་གྲགས་ཀུན་ཁྱབ་ཚུལ་ཁྲིམས་ཞབས། །ཡིད་སོམ་ཉི
རྗེ་གྲུབ་པའི་དབང་ཕྱུག་བུདྡྷ་ཤྲཱི། །མགོན་རྒྱལ་བས་ལུང་བསྟན་ཨེ་ཝཾ་པ། །ཡོངས་བསྟན་པའི་སྲོག་ཤིང་སེམས་དཔའ་ཆེ། །ཡིད་སོམ་ཉི
ལུགས་བརྒྱུད་པ་གསུམ་ལྡན་བདག་ཆེན་རྗེ། །སྐྱབས་སྦས་པའི་གྲུབ་ཆེན་ཀུན་སྤངས་ཞབས། །ཡིད་སོམ་ཉི
དྲིན་འགྲན་ཟླ་ཀུན་བྲལ་ཚར་པ་རྗེ། །ཆོས་བརྒྱད་ཁྲིའི་མངའ་བདག་ཀུན་དགའི་མཚན། །ལུང་རིགས་པའི་དབང་ཕྱུག་མ་ཏིའི་ཞབས། །ཆོས་སློབ་བཤད་བཀའ་བབས་ཀླུ་སྒྲུབ་རྗེ། །ཡིད་སོམ་ཉི
སྐུ་མཚན་དཔེའི་ལང་ཚོ་དར་ལ་སྨིན། །གསུང་སྙན་པའི་རྒྱུད་མངས་ཕྱོགས་བརྒྱར་སྒྲོགས། །ཐུགས་མཁྱེན་བརྩེའི་བ་དན་ལྷབ་ལྷུབ་གཡོ། །རྗེ་བླ་མ་མཆོག་ལ་གསོལ་བ་འདེབས། །སེམས་རྩེ་གཅིག་སྙིང་སྟོབས་དང་བའི་མཐུས། །སྐྱབས་བསླུ་མེད་མཆོག་ལ་གསོལ་བ་འདེབས། །ཚེ་འདི་ཕྱི་གནས་སྐབས་ཐམས་ཅད་དུ། །རྐྱེན་བར་ཆད་ཞི་བར་མཛད་དུ་གསོལ། །ཚེ་བསོད་ནམས་རྒྱས་པར་མཛད་དུ་གསོལ། །མཆོག་ཐུན་མོང་དངོས་གྲུབ་བསྩལ་དུ་གསོལ། །ལམ་ཟབ་མོ་བླ་མའི་བྱིན་རླབས་འདི། །ཐུགས་དད་ལྡན་བསོད་ནམས་དར་ཆེན་གྱིས། །དུས་ལན་གཅིག་མིན་པར་གསོལ་བའི་མཐུས། །དོན་ཅི་བསམ་འགྲུབ་པའི་ཐབས་སུ་སྦྱར། །དེ་ལྟར་ལམ་ཟབ་གནད་ཀྱི་སྙིང་པོ་དྲིལ་བའི་ཉམས་ལེན་འདི་ནི། དད་དང་འདུན་པར་ལྡན་པའི་མང་མཁར་ཁབ་པ་བསོད་ནམས་དར་ཆེན་པས་ཡང་ཡང་བསྐུལ་བ་ལས། ལམ་ཟབ་མོའི་རྣལ་འབྱོར་པ་རིག་པ་འཛིན་པ་ནཱ་གརྫུ་ནས་སྦྱར་བའོ།། ༈ །།ལམ་ཟབ་ནང་གི་ཉམས་ལེན་བྱིན་རླབས་ཀྱི་ཕོ་ཉ་ཞེས་བྱ་བ་བཞུགས། ངོ་མཚར་རྨད་བྱུང་དམ་པའི་ཆོས་ཀྱི་སྒོ། །སྲིད་དང་ཞི་བའི་དངོས་གྲུབ་འབྱུང་བའི་གཏེར། །སྐྱབས་གསུམ་ཀུན་འདུས་དྲིན་ཅན་བླ་མ་ལ། །མགྲིན་པ་ལས་གཞན་སྙིང་ནས་སྐྱབས་སུ་མཆི། །འཁོན་རིགས་འཇམ་པའི་རྡོ་རྗེ་ཡིས། །རྣལ་འབྱོར་དབང་ཕྱུག་མངོན་སུམ་ཞལ། །བཀའ་ལུང་གཅིག་ཏུ་བགྲོས་པ་ཡི། །ལམ་ཟབ་ནང་གི་རྣལ་འབྱོར་བཤད། །དེ་ལྟར་བརྗོད་ནས། ཟབ་མོ་ནང་གི་ལམ་ཟབ་ཉམས་ལེན་ལ། སྐྱབས་སེམས་ཚད་མེད་བཞི་སོགས་སྔོན་དུ་བཏང་ནས། རང་སྐད་ཅིག་གིས་ཀྱེ་རྡོར་གསལ་བའི་ཐུགས་ཀའི་ས་བོན་ལས་འོད་ཟེར་འཕྲོས་པས། མདུན་གྱི་ནམ་མཁར་རྩ་བའི་བླ་མ་དང་དབྱེར་མེད་པའི་དགེས་པ་རྡོ་རྗེ་ལྷ་དགུའི་དཀྱིལ་འཁོར་ལ་བླ་མ་བརྒྱུད་པ་ཡི་དམ་ལྷ་ཚོགས་སངས་རྒྱས་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པས་མཆོད། སྣ་ཚོགས་མེ་ཏོག་ཕོན་པོ་བདུག་སྤོས་སྤྲིན། །མར་མེའི་ཕྲེང་བ་དྲི་ཞིམ་སྤོས་ཆུའི་ཆར། །རོ་ལྡན་ཞལ་ཟས་ཡིད་འོང་རོལ་མོའི་སྒྲ། །མཆོད་པར་འབུལ་ལོ་བརྩེ་བས་བཞེས་སུ་གསོལ། །ཞེས་གསོལ་བ་དྲག་ཏུ་བཏབ་པས། མཆོད་པའི་ཞིང་འོད་དུ་ཞུ་རང་ལ་ཐིམ་པས། རང་གི་ལུས་རང་བཞིན་ལྷུན་གྲུབ་ཀྱི་རྟེན་དང་བརྟེན་པའི་དཀྱིལ་འཁོར་དུ་གསལ་བ་ནི། སྤྱི་བོ་སྣ་ཚོགས་རྡོ་རྗེ། རྐང་མཐིལ་རྡོ་རྗེའི་ས་གཞི། རྩིབས་མ་རྡོ་རྗེའི་རྭ་བ། ལྤགས་པ་རྡོ་རྗེའི་གུར་དང་བླ་རེ། བ་སྤུ་མདའི་དྲ་བ། སེན་མོ་མེ་རི་འབར་བ་སྟེ་སྲུང་བའི་འཁོར་ལོ། རྐང་མཐིལ་རླུང་། སུམ་མདོ་མེ། ལྟོ་བ་ཆུ། སྙིང་ཀ་ས། རྒལ་ཚིགས་རི་རབ། མགོ་བོ་རི་རབ་ཀྱི་སྟོད་ཀྱི་ཆ། ལུས་མི་མཉམ་པ་མེད་པ་གྲུ་བཞི། གཞལ་ཡས་ཁང་གྲུ་བཞི། སྙིང་ག་ནས་འབྱུང་བཞིའི་རླུང་སྒོ་བཞི། མིག་པཉྩ་རེ་ཁའི་རྩིག་པ། སྣ་རིན་པོ་ཆེའི་ཕ་གུ། སོ་དྲ་བ་དང་དྲ་བ་ཕྱེད་པ། ལྕེ་དང་མཆུ་འདོད་ཡོན་གྱི་སྣམ་བུ། རྣ་བ་རྟ་བབ། རྐང་རྣམས་ཀ་བ་བརྒྱད་དེ་རྟེན་གྱི་དཀྱིལ་འཁོར། ལྟེ་བ་སྤྲུལ་པའི་འཁོར་ལོ་རྩ་འདབ་མ་དྲུག་ཅུ་རྩ་བཞིའི་ལྟེ་བའི་ཨཾ་རིན་ཆེན་འབྱུང་ལྡན་གསེར་བཙོ་མ་ལྟ་བུ། གསང་གནས་བདེ་སྐྱོང་གི་འཁོར་ལོ་རྩ་འདབ་མ་སུམ་ཅུ་རྩ་གཉིས་པའི་ལྟེ་བའི་ཧ་དོན་ཡོད་གྲུབ་པ་མར་གད་ལྟར་ལྗང་བ། སྙིང་ཁ་ཆོས་ཀྱི་འཁོར་ལོའི་རྩ་འདབ་བརྒྱད་ཀྱི་ལྟེ་བར་ཧཱུྃ་མི་བསྐྱོད་པ་བཻཌཱུརྻའི་ཞུན་མ་ལྟ་བུ། མགྲིན་པ་ལོངས་སྤྱོད་ཀྱི་འཁོར་ལོ་རྩ་འདབ་མ་བཅུ་དྲུག་པའི་ལྟེ་བར་ཨོཾ་འོད་དཔག་མེད་མཚམས་སྤྲིན་ལྟར་ཡངས་པ། སྤྱི་བོ་བདེ་ཆེན་གྱི་འཁོར་ལོ་རྩ་འདབ་སོ་གཉིས་པའི་ལྟེ་བར་ཧཾ་རྣམ་པར་སྣང་མཛད་ཆུ་ཤེལ་ལྟར་འོད་འཕྲོ་བ། དེ་ལྔ་ཀའང་། ཕུང་པོ་ལྔ་དང་། དུག་ལྔ་གནས་སུ་དག་པ། ཡེ་ཤེས་ལྔ་དང་རིགས་ལྔའི་རང་གཟུགས་མཚན་དཔེས་སྤྲས་པ། འབྱུང་བ་ལྔ་དག་པའི་རང་མཚུངས་ཀྱི་ཤེས་རབ་མ་དང་མཉམ་པར་སྦྱར། ཡུམ་མཚུངས་ཀྱི་ལྷ་མོ་རྩ་འདབ་ཀྱི་གྲངས་དང་མཉམ་པས་འཇའ་རིས་ལྟར་བསྐོར་བ། མིག་ཏུ་ས་སྙིང་གཟུགས་རྡོ་རྗེ་མས་འཁྱུད་པ། རྣ་བར་ཕྱག་རྡོར་སྒྲ་རྡོ་རྗེ་མས་འཁྱུད་པ། སྣར་ནམ་སྙིང་དྲི་རྡོ་རྗེ་མས་འཁྱུད་པ། ལྕེར་འཇིག་རྟེན་དབང་ཕྱུག་རོ་རྡོ་རྗེ་མས་འཁྱུད་པ། ལུས་ལ་སྒྲིབ་པ་རྣམ་སེལ་རེག་རྡོ་རྗེ་མས་འཁྱུད་པ། ཡིད་ལ་ཀུན་བཟང་ཆོས་དབྱིངས་རྡོ་རྗེ་མས་འཁྱུད་པ། ལག་པ་གཡས་པར་གཤིན་རྗེ་གཤེད། གཡོན་པར་ཤེས་རབ་མཐར་བྱེད། ལྕེར་མཐར་བྱེད། གསང་གནས་སུ་བགེགས་མཐར་བྱེད། དཔུང་པ་གཡས་པར་མི་གཡོ་བ། གཡོན་པར་འདོད་པའི་རྒྱལ་པོ། པུས་མོ་གཡས་པར་དབྱུག་སྔོན་ཅན། གཡོན་པར་སྟོབས་པོ་ཆེ། སྤྱི་གཙུག་ཏུ་གཙུག་ཏོར་འཁོར་ལོས་བསྒྱུར་བ། རྐང་མཐིལ་དུ་གནོད་མཛེས་རྣམས་ཀྱང་རང་འོད་ཀྱི་ཤེས་རབ་མ་དང་མཉམ་པར་སྦྱར་བ། ཡེ་ཤེས་ཀྱི་མེ་དཔུང་འབར་བའི་དབུས་ན་བཞུགས་པ། དེ་ཐམས་ཅད་ཀྱང་ངོ་བོ་རྩ་བའི་བླ་མ། རྣམ་པ་བདེ་བ། རང་བཞིན་གསལ་སྟོང་། ངོ་བོ་ཟུང་འཇུག གཞན་ཡང་ལུས་རྩ་སྤྲུལ་པའི་སྐུ། རྩ་ཡི་གེ་ལོངས་སྤྱོད་རྫོགས་པའི་སྐུ། ཁམས་བདུད་རྩི་ཆོས་ཀྱི་སྐུ། སྙིང་པོ་ཡེ་ཤེས་ཀྱི་རླུང་ངོ་བོ་ཉིད་ཀྱི་སྐུ་སྟེ། གདོད་མ་ནས་ལྷུན་གྱིས་གྲུབ་པའི་རྟེན་དང་བརྟེན་པ་སྐུ་བཞིའི་བདག་ཉིད་ཅན་དུ་གྱུར། དེ་ནས། རང་ཉིད་སྐད་ཅིག་གིས་སེང་གེས་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་ཟླ་བ་བདུད་བཞི་བརྩེགས་པའི་གདན་གྱི་སྟེང་དུ་དགེས་པ་རྡོ་རྗེ་ཞལ་བརྒྱད་ཕྱག་བཅུ་དྲུག་པ་ཡུམ་རྡོ་རྗེ་བདག་མེད་མ་དང་མཉམ་པར་སྦྱར་བའི་སྐུ་ཅན་དུ་གསལ་བའི་སྤྱི་བོར་རྩ་བའི་བླ་མ་ཀྱཻ་རྡོ་རྗེ་ཡབ་ཡུམ་གྱི་རྣམ་པ་ཅན། དེའི་སྤྱི་བོར་དབུས་སུ་བཀའ་དྲིན་མཚུངས་བྲལ་བློ་གསལ་རྒྱ་མཚོ། གཡས་སུ་འཇམ་མགོན་གྲུབ་པའི་དཔའ་བོ། གཡོན་དུ་འཇམ་མགོན་ཕྱོགས་ལས་རྣམ་རྒྱལ་གསུམ་ཡང་དགེས་པ་རྡོ